Der er nye tider på vej for kystfiskerne ved Thorupstrand. Et bredt flertal uden om regeringen har besluttet at åbne op for nye kvoter specifikt til kystfiskerne, og det har gjort smilene lidt større i Thrupstrand. - Vi får muligheden for at fange flere fisk og tjene nogle flere penge, siger kystfisker Jan Olsen. Han havde mandag besøg af fiskeriordførerne Ib Poulsen (Dansk Folkeparti) og Simon Kollerup (Socialdemokratiet), som er nogle af dem, der står bag aftalen. De to nordjyske ordførere håber, at den nye kvoteordning sætter mere gang i de små fiskersamfund. - De har haft tilbagegang i mange år. Vi håber, at det her kan være med til at bremse det op, siger Ib Poulsen. - Den ordning, vi har lavet her for kystfiskerne, skal hjælpe til at beskytte det kystfiskeri, der er tilbage. Der er forsvundet rigtig meget.Og så skal den samtidig være med til, at der kommer noget mere af det, at der bliver flere, der fisker på den her måde, siger Simon Kollerup. I store træk går ordningen ud på, at man har reserveret en kvote til kystfiskeriet. De kystfiskere, der går med i aftalen, får lov altså at fange flere fisk, hvis de melder sig ind og dermed lover kun at sælge deres kvoter og både videre til andre fiskere, der er med i puljen. På den måde har partierne bag aftalen ønsket at bevare og beskytte kystfiskeriet. Alle otte både i Thorupstrand Kystfiskerlaug har givet tilsagn om at ville med i ordningen. - Det er en fin ordning for kystfiskeriet. Nu bliver der mulighed for, at vi får noget mere fisk, så vi kan komme til at tjene penge, så vi kan få nye både igen. Der skal også fornyelse til i kystfiskeriet, siger Jan Olsen. De fartøjer der melder til sig kystfiskerpuljen inden den 16. marts får allerede et ekstra kvoteløft fra 1. april.
Kystfiskerne i Thorupstrand kan se frem til at hive flere fisk om bord, hvis de går med i en ny aftale, der skal fremme kystfiskeriet.